Puolustusministerin mukaan kansainvälinen suursotaharjoituksen valmistelu on täysin eduskunnan hyväksymän puolustusselonteon mukaista.

Entinen ulkoministeri, kansanedustaja Erkki Tuomioja (sd) syyttää kansainvälistä suursotaharjoitusta valmistelemaan ryhtynyttä puolustusministeri Jussi Niinistöä (sin) sooloilusta ja eduskunnan turvallisuuspoliittisen linjan sivuuttamisesta.

– Puolustusministeri Jussi Niinistöllä on suuri halu nostaa sinistä (sinimustaa?) profiiliaan milloin suursotaharjoituksilla, Ahvenanmaan demilitarisoinnilla, aseiden lahjottamisella reserviläisille ja alaisensa turvallisuuskomitean melskaamisella, Tuomioja kirjoittaa Facebookissa.

Ministeri Niinistö on kertonut aloittaneensa Suomen isännöimän monikansallisen suursotaharjoituksen valmistelut.

Tuomioja huomauttaa, että Suomen ulko- ja turvallisuupolitiikan linjaukset tehdään yhdessä tasavallan presidentin, hallituksen ja eduskunnan kanssa. Hänen mukaansa yhden ministerin sooloilua turvallisuuspolitiikan keskeisissä ei pidä hyväksyä.

”Eduskunta on tämän hyväksynyt”

Niinistö kommentoi Ilta-Sanomille, ettei ymmärrä Tuomiojan kritiikkiä. Hän katsoo toimivansa eduskunnan linjan mukaisesti.

– Minun tietääkseni eduskunta on hyväksynyt puolustusselonteon kesäkuussa, ja ei silloin mielestäni mitään keskusteluja ollut, ettemmekö me järjestäisi vaativia harjoituksia kansainvälisten kumppanien kanssa, hän sanoo.

Niinistö kehottaa Tuomiojaa tutustumaan eduskunnan hyväksymään puolustusselontekoon ja kohtiin, joissa puhutaan harjoitusyhteistyöstä. Erityisesti hän poimii luettavaksi sivut 15 ja 16.

– Eki voisi muistin virkistykseksi tutustua niihin.

Niinistö pitää Tuomiojan kritiikkiä vain tämän yrityksenä nostaa profiiliaan.

– Hän aina välillä ärähtää jostain. Ei näitä pidä liian vakavasti ottaa. Ekillä on paha päivä.

Tuomioja on eduskunnan ulkoasiainvaliokunnan jäsen ja puolustusvaliokunnan varajäsen. Hän kritisoi jo syyskuussa blogissaan haluja järjestää Suomeen monikansallisia suursotaharjoituksia. Silloin sotaharjoituksia ehdotti kokoomuksen Ilkka Kanerva.